ATP30 เผยลูกค้า 2 ราย ต่อสัญญามูลค่า 120 ลบ. – สรุปเจรจาลูกค้าใหม่ Q4/59
ATP30 เผยลูกค้า 2 รายใหญ่ “โยโกฮามา ไทร์ แมนูแฟคเจอริ่ง (ประเทศไทย)” และ “คาร์ดิแนล เฮลท์ 222 (ประเทศไทย)” ต่อสัญญาบริการรับส่งบุคลากร มูลค่ารวม 120 ลบ. - พร้อมสรุปเจรจาลูกค้าใหม่ Q4/59
12 ต.ค. 2559

นายปิยะ เตชากูล กรรมการผู้จัดการ บริษัท เอทีพี 30 จำกัด (มหาชน) หรือ ATP30 เปิดเผยว่า บริษัททำการต่อสัญญาระยะเวลา 3 ปี กับบริษัท โยโกฮามา ไทร์ แมนูแฟคเจอริ่ง (ประเทศไทย) จำกัด ได้รับการพิจารณาและจัดทำสัญญาการให้บริการรับส่งบุคลากร ตั้งแต่วันที่ 1 พ.ย.59 จนถึง 31 ต.ค.62 มูลค่าสัญญา ประมาณ 65 ล้านบาท และบริษัท คาร์ดิแนล เฮลท์ 222 (ประเทศไทย) จำกัด ได้รับการพิจารณาและจัดทำสัญญาการให้บริการรับส่งบุคลากร ตั้งแต่วันที่ 1 มี.ค.60 จนถึง 28 ก.พ.63 มูลค่าสัญญา ประมาณ 55 ล้านบาท
“จากความเชื่อมั่นและความไว้วางใจของลูกค้าในการต่อสัญญา บริษัทได้เตรียมความพร้อมในเรื่องของจำนวนรถและเส้นทางที่จะเพิ่มขึ้น โดยบริษัท โยโกฮามา ไทร์ แมนูแฟคเจอริ่ง (ประเทศไทย) ได้รับการพิจารณาเพิ่มเส้นทางในการรับส่งพนักงานจากเดิม 10 เส้นทาง เพิ่มเป็น 13 เส้นทาง และบริษัท คาร์ดิแนล เฮลท์ 222 (ประเทศไทย) จำกัด เพิ่มเส้นทางในการรับส่งพนักงานจากเดิม 7 เส้นทาง เพิ่มเป็น 8 เส้นทาง  ซึ่งจำนวนรถที่เพิ่มขึ้นอยู่ภายใต้การบริหารจัดการของบริษัท โดยจะมีการลงทุนเพิ่มเติมเฉพาะในส่วนเส้นทางที่เพิ่มขึ้น”นายปิยะ กล่าว
อย่างไรก็ตาม บริษัทยังอยู่ระหว่างการเจรจากับลูกค้าใหม่ คาดว่าจะได้ข้อสรุปในช่วงไตรมาส 4/59 นอกจากนี้ บริษัทได้รับความสนใจจากองค์กรและหน่วยงานต่างๆ เข้ามาเยี่ยมชม ศึกษาระบบการเดินรถ และการบริหารจัดการอย่างต่อเนื่อง ทำให้บริษัทมั่นใจว่าแนวโน้มธุรกิจยังมีศักยภาพ สามารถขยายตัวในเกณฑ์ที่ดี